78.

Metoda simplificată necesită identificarea unor activități dintre cele enumerate la articolele 169, 170 și 171 din Regulamentul privind OCP și evaluarea importanței volumului și a costurilor aferente activităților respective. Următoarele patru casete prezintă, pentru fiecare dintre cele trei sectoare, situații în care astfel de activități implică volume importante din produsul în cauză și costuri semnificative de producție și de introducere pe piață a produsului, astfel încât organizația de producători să poată beneficia de derogare. Acest lucru poate fi realizat printr-o activitate sau printr-o combinație de mai multe activități, atunci când niciuna dintre activitățile enumerate în derogarea nu este susceptibilă să genereze singură îmbunătățiri semnificative ale eficienței. Fiecare situație necesită o analiză de la caz la caz pentru a se asigura că volumele și costurile generate aferente acestor activități sunt suficiente pentru a genera îmbunătățiri semnificative ale eficienței. Următoarele exemple nu urmăresc să stabilească în mod exhaustiv toate situațiile în care se aplică metoda simplificată. SECTORUL ULEIULUI DE MĂSLINE Aplicarea testului de îmbunătățire semnificativă a eficienței Exemple de situații în care este foarte probabil ca activitățile comune prevăzute la articolul 169 din Regulamentul privind OCP să genereze îmbunătățiri semnificative ale eficienței în cadrul metodei simplificate (i) Procesarea comună 1. Procesarea comună este de natură să genereze îmbunătățiri semnificative în anumite situații. De exemplu, acest lucru se poate întâmpla în cazul în care organizația de producători procesează cea mai mare parte a volumului de măsline recoltate de către membrii săi pentru producția de ulei de măsline într-o fabrică de ulei de măsline. Înființarea unei fabrici de ulei de măsline necesită o investiție semnificativă. Procesarea măslinelor în ulei de măsline în mod normal implică mai multe etape, precum: curățarea măslinelor, presarea măslinelor și filtrarea uleiului de măsline, precum și alte procese. Într-o astfel de situație, în care mai mult de jumătate din uleiul de măsline comercializat de o organizație de producători provine din activitățile comune de procesare, organizația de producători ar putea genera îmbunătățiri semnificative ale eficienței față de situația în care membrii organizației ar încerca să își proceseze măslinele în mod individual și, prin urmare, condițiile metodei simplificate ar fi îndeplinite. (ii) Ambalarea, etichetarea sau promovarea comună 2. Ambalarea/îmbutelierea și etichetarea comună a uleiului de măsline ar putea genera îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători desfășoară activitățile respective pentru mai mult de jumătate din cantitatea de ulei de măsline comercializat de o fabrică de ulei de măsline. Ambalarea/îmbutelierea și etichetarea comună necesită, în mod normal, o investiție semnificativă pentru achiziționarea tehnologiei/echipamentelor necesare. Într-o astfel de situație, în care activitățile de ambalare/îmbuteliere și etichetare comună ale unei organizații de producători acoperă mai mult de jumătate din cantitatea de ulei de măsline comercializată de către aceasta, organizația de producători în cauză ar putea genera îmbunătățiri semnificative și, prin urmare, condițiile metodei simplificate ar fi îndeplinite. 3. Promovarea comună poate genera îmbunătățiri semnificative ale eficienței în anumite situații. Acest lucru se poate întâmpla, de exemplu, în cazul în care o organizație de producători dezvoltă și comercializează un produs cu valoare adăugată. Un produs „adaugă valoare”, de exemplu, dacă este diferit de alte produse, având la bază un anumit set de caracteristici pentru a îndeplini cerințe specifice ale clienților. Organizația de producători poate să își diferențieze produsul prin metodele de producție adoptate (de exemplu, să producă ulei de măsline organic) sau într-un alt mod. În acest context, promovarea comună este partea de comercializare a unei strategii integrate pentru vânzarea unui astfel de produs cu valoare adăugată, iar promovarea comună va acoperi toate volumele comercializate de organizația de producători. Aceasta stabilește și asigură conformitatea cu caietul de sarcini al produsului: acest lucru presupune, de exemplu, elaborarea unui caiet de sarcini adecvat, planificarea procesului de producție și controlul calității în ceea ce privește caietul de sarcini respectiv, achiziționarea resurselor necesare pentru respectarea acestuia etc. Costurile unei astfel de abordări integrate în scopul respectării caietului de sarcini sunt semnificative, atât pentru organizația de producători, cât și pentru membrii acesteia. Într-o astfel de situație, este foarte probabil ca organizația de producători să genereze îmbunătățiri semnificative ale eficienței și, prin urmare, aceasta ar îndeplini condițiile metodei simplificate. Activitățile sectoriale comune de promovare, cum ar fi promovarea generală a consumului de ulei de măsline, nu sunt relevante pentru scopul derogării deoarece nu sunt o activitate desfășurată de o singură organizație de producători, ci o activitate coordonată între producători și/sau organizațiile de producători din același sector care vizează să aducă beneficii întregului sector și nu numai unei singure organizații de producători. (iii) Organizare comună a controlului calității 4. Organizarea comună a controlului calității poate genera îmbunătățiri semnificative ale eficienței în anumite situații. De exemplu, acesta poate fi cazul atunci când o organizație de producători asigură calitatea constantă a produselor obținute de membrii săi, fie întrucât acest lucru este impus de reglementări sau de un standard consacrat (de exemplu, în cazul în care organizația de producători și membrii săi urmăresc să îndeplinească cerințele cumpărătorilor). Organizația de producători contribuie la obținerea unui nivel înalt de calitate, în primul rând, prin consiliere și sprijin privind procesele de producție. În acest fel, organizația de producători pune la dispoziția producătorilor servicii specializate în domeniu, cum ar fi consilierea privind metodele îmbunătățite de aplicare a produselor fitosanitare, a altor substanțe chimice și a îngrășămintelor, privind aplicarea unor tehnici de producție îmbunătățite, asistența pentru problemele de producție în cadrul exploatației agricole, aspecte de reglementare și de control care sprijină producătorul să obțină un produs de calitate. În al doilea rând, organizația de producători desfășoară, de asemenea, activități de testare (proprii sau externalizate) pentru a controla calitatea uleiului de măsline (teste de laborator pentru detectarea acidității și a prezenței pesticidelor, testarea calităților organoleptice etc.) care este produs de membrii săi și pe care organizația de producători îl va comercializa. Testele sunt efectuate pentru a demonstra organismului de certificare/controlorului independent faptul că produsele respectă cerințele reglementare sau cerințele standard și/sau pentru a demonstra cumpărătorului (cumpărătorilor) că produsele îndeplinesc cerințele acestuia (acestora). Costurile tuturor acestor activități sunt semnificative în cazul în care activitățile acoperă mai mult de jumătate din uleiul de măsline comercializat de către organizația de producători. Într-o astfel de situație, organizația de producători ar putea genera îmbunătățiri semnificative ale eficienței, întrucât ar fi mult mai costisitor pentru un membru individual să obțină același rezultat pe cont propriu. Rezultă că, într-o astfel de situație, organizația de producători ar putea genera îmbunătățiri semnificative ale eficienței și, prin urmare, ar îndeplini condițiile metodei simplificate. (iv) Distribuție comună Distribuția comună poate acoperi următoarele activități: transportul comun, înființarea unui centru de distribuție sau a unei infrastructuri de vânzare și/sau organizarea unei platforme de vânzări. 5. Transportul comun ar putea genera îmbunătățiri semnificative ale eficienței în anumite situații. De exemplu, acesta poate fi cazul atunci când organizația de producători organizează servicii de transport de la plantațiile de măslini la amplasamentul de procesare (fabrica de ulei de măsline) pentru mai mult de jumătate din uleiul de măsline comercializat de organizația de producători sau când organizația de producători organizează servicii de transport de la mai multe fabrici de ulei de măsline la un amplasament de ambalare/îmbuteliere și etichetare pentru mai mult de jumătate din uleiul de măsline comercializat de aceasta. Costurile de transport reprezintă o parte semnificativă a costului de producție și de introducere pe piață a produsului. În acest context, organizația de producători poate desfășura activitatea de transport în mod mai eficient în comparație cu situația în care membrii săi ar realiza această activitate la nivel individual. De exemplu, organizația de producători poate realiza economii de scară prin transportarea unor volume mai mari, consolidând numărul de expedieri și reducând costurile de descărcare și de manipulare. Rezultă că, într-o astfel de situație, organizația de producători ar putea să obțină reduceri semnificative ale costurilor și să genereze îmbunătățiri semnificative ale eficienței în comparație cu situația în care aceiași activitate ar fi realizată de către membrii săi la nivel individual. Prin urmare, organizația de producători ar putea genera îmbunătățiri semnificative ale eficienței și, în consecință, condițiile metodei simplificate ar fi îndeplinite. 6. Înființarea unui centru de distribuție sau a unei infrastructuri de vânzare și/sau organizarea unei platforme de vânzări Comisia nu are cunoștință de o situație în care un centru de distribuție, o infrastructură de vânzare și/sau o platformă de vânzări online ar genera, pe cont propriu, suficiente îmbunătățiri semnificative ale eficienței pentru a trece testul de îmbunătățire semnificativă a eficienței în sectorul uleiului de măsline. Cu toate acestea, dacă se combină cu alte activități, cum ar fi transportul sau controlul calității, ale căror costuri, luate împreună, sunt importante, acestea ar putea genera îmbunătățiri semnificative ale eficienței dacă volumele acoperite sunt mai mari de jumătate din produsele comercializate de organizația de producători. Drept rezultat, este foarte probabil ca organizația de producători să genereze îmbunătățiri semnificative ale eficienței și, prin urmare, să îndeplinească condițiile metodei simplificate. De exemplu, organizația de producători ar putea organiza în comun un centru de distribuție, transportul producției și o platformă de vânzări online. În cazul în care volumele acoperite de aceste activități sunt mai mari de jumătate din cele comercializate de către organizația de producători, costurile înființării și organizării acestor activități sunt importante și este foarte probabil ca aceste activități să genereze îmbunătățiri semnificative ale eficienței și, ca urmare, organizația de producători ar îndeplini condițiile metodei simplificate. (v) Utilizare comună a echipamentului sau a instalațiilor de depozitare 7. Utilizarea comună a echipamentului ar putea genera îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători face investițiile necesare în utilaje agricole semnificative (de exemplu, mașini de recoltat, mașini de aplicare pentru produse fitosanitare, îngrășăminte, pesticide) și asigură exploatarea și întreținerea lor corespunzătoare. În acest caz, organizația de producători suportă inițial costurile de investiții prin achiziționarea echipamentelor (noi sau folosite) pentru producerea uleiului de măsline. Ulterior, organizația de producători suportă alte costuri legate de întreținerea și asigurarea exploatării corecte a echipamentelor (de exemplu, formare). Investiția inițială și alte cheltuieli cu echipamentele presupun costuri semnificative atunci când vizează cantități semnificative. În acest context, costurile pentru exploatarea echipamentelor sunt importante dacă o parte semnificativă a volumelor comercializate de organizația de producători sunt produse cu ajutorul echipamentelor deținute în comun. Prin urmare, în cazul în care echipamentele sunt utilizate pentru a produce peste jumătate din volumul de ulei de măsline comercializat de organizația de producători, aceasta ar putea genera îmbunătățiri semnificative ale eficienței. Noile echipamente/utilaje sunt adesea necesare pentru a crește productivitatea, precum și pentru a garanta că produsul îndeplinește cerințele pieței. Cu toate acestea, unii producători nu își permit echipamente noi din cauza nivelului ridicat al investițiilor necesare și, prin urmare, utilizarea comună a echipamentelor poate conduce la economii pentru membri și la creșterea productivității. Într-o astfel de situație, organizația de producători ar îndeplini condițiile metodei simplificate. 8. Utilizarea comună a instalațiilor de depozitare ar putea să genereze îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători face investițiile necesare în instalațiile de depozitare și asigură exploatarea și întreținerea lor corespunzătoare. Organizația de producători suportă costurile investiției inițiale în instalațiile de depozitare prin achiziționarea sau proiectarea și construcția instalațiilor. Organizația de producători suportă alte costuri de investiții în instalațiile de depozitare prin modernizarea acestora. Investițiile în instalațiile de depozitare presupun costuri semnificative în cazul în care vizează volume semnificative. Costurile utilizării instalațiilor de depozitare sunt de asemenea semnificative dacă o parte semnificativă a volumelor de ulei de măsline comercializate de organizația de producători sunt stocate în facilitățile respective. În cazul în care activitățile de depozitare acoperă mai mult de jumătate din uleiul de măsline comercializat de organizația de producători, fiind, prin urmare, semnificativ în ceea ce privește volumele, este foarte probabil că organizația de producători ar putea genera îmbunătățiri semnificative ale eficienței. Punerea la dispoziție a instalațiilor de depozitare de către organizația de producători poate conduce la costuri mai reduse în comparație cu situația în care membrii săi ar trebui să investească în mod individual în instalații de depozitare. Posibilitatea de a depozita produsul fără a-l expedia imediat către un terț, eventual pentru o perioadă mai lungă de timp și posibil în cantități mai mari, permite membrilor organizației de producători să își vândă produsele atunci când prețul este mai favorabil și nu neapărat la momentul recoltării, când oferta atinge cotele cele mai ridicate. Aceasta ar putea viza, de asemenea, dezechilibrele în ofertă create de modificarea volumelor de măsline recoltate pe parcursul mai multor ani. Într-o astfel de situație, organizația de producători ar îndeplini condițiile metodei simplificate. (vi) Gestionarea comună a deșeurilor legate direct de producția de ulei de măsline Conform informațiilor de care dispune Comisia, rezultă că gestionarea comună a deșeurilor legate direct de producția de ulei de măsline se realizează, de regulă, împreună cu procesarea comună, care în sine, în cazul în care acoperă mai mult de jumătate din cantitatea de ulei de măsline comercializată de către organizația de producători, ar putea genera îmbunătățiri semnificative ale eficienței și, prin urmare, ar îndeplini condițiile metodei simplificate [a se vedea mai sus litera (i) pentru procesarea comună]. (vii) Achiziții comune de resurse 9. Achizițiile comune de resurse pot genera îmbunătățiri semnificative ale eficienței în anumite situații. De exemplu, acesta poate fi cazul atunci când se realizează procedura de achiziții pentru volume semnificative, întrucât astfel organizația de producători poate obține reduceri importante, condiții de livrare și/sau condiții de creditare mai bune comparativ cu ceea ce ar obține un producător individual. În același timp, achiziționând resursele în contul său, organizația de producători poate asigura condiții adecvate de depozitare și/sau de livrare a acestor produse. În cazul în care o organizație de producători achiziționează pentru membrii săi îngrășăminte, produse fitosanitare, pesticide sau energie (combustibil, energie electrică), resursele respective presupun costuri semnificative (50). În cazul în care o organizație de producători achiziționează un volum corespunzător necesarului pentru producerea a mai mult de jumătate din uleiul de măsline comercializat în comun, este foarte probabil ca organizația de producători să genereze îmbunătățiri semnificative ale eficienței. Într-o astfel de situație, organizația de producători ar îndeplini condițiile metodei simplificate. Achiziționarea unui alt tip de resurse, cum ar fi sprijin IT, consultanță economică sau tehnică, servicii fitosanitare, pe cont propriu, nu reprezintă, în mod normal, costuri semnificative pentru organizația de producători. În consecință, nu este foarte probabil ca organizația de producători să genereze îmbunătățiri semnificative ale eficienței așa cum este necesar pentru a putea beneficia de derogare. (viii) Combinații de activități 10. Combinația de activități, în situația în care niciuna dintre activități nu acoperă mai mult de jumătate din uleiul de măsline comercializat de o organizație de producători, ar putea, probabil, să genereze îmbunătățiri semnificative ale eficienței în anumite situații. Pentru mai multe detalii, a se vedea mai jos caseta privind combinațiile de activități. SECTORUL CĂRNII DE VITĂ ȘI DE MÂNZAT Aplicarea testului de îmbunătățire semnificativă a eficienței Exemple de situații în care este foarte probabil ca activitățile comune prevăzute la articolul 170 din Regulamentul privind OCP să genereze îmbunătățiri semnificative ale eficienței în cadrul metodei simplificate (i) Distribuție comună Distribuția comună poate acoperi următoarele activități: transportul comun, înființarea unui centru de distribuție sau a unei infrastructuri de vânzare și/sau organizarea unei platforme de vânzări. 1. Transportul comun ar putea genera îmbunătățiri semnificative ale eficienței în anumite situații. De exemplu, acesta ar fi cazul dacă organizația de producători organizează servicii de transport de la punctele de producție la cumpărător sau la amplasamentul de procesare pentru mai mult de jumătate din șeptelul comercializat de organizația de producători. În acest context, organizația de producători poate opera serviciile de transport mai eficient în comparație cu ceea ce ar face membrii în mod individual. De exemplu, organizația de producători poate realiza economii de scară prin transportarea unor volume mai mari, consolidând numărul de expedieri și reducând costurile de descărcare și de manipulare. În consecință, într-o astfel de situație, este foarte probabil ca organizația de producători să obțină reduceri semnificative ale costurilor și să genereze îmbunătățiri semnificative ale eficienței în comparație cu situația în care aceste activități ar fi realizate de membrii săi în mod individual. Prin urmare, organizația de producători ar îndeplini condițiile metodei simplificate. 2. Este foarte probabil ca organizarea unei platforme de vânzări să genereze îmbunătățiri semnificative ale eficienței în anumite situații. De exemplu, acesta este cazul atunci când organizația de producători dezvoltă o piață fizică sau o platformă de licitații pentru vânzarea animalelor. Într-o astfel de situație, organizația de producători investește în instalații pentru prezentarea și comercializarea animalelor. Acest lucru necesită costuri semnificative pentru investiții și implică cheltuieli de exploatare importante. Pentru a îndeplini condițiile metodei simplificate, activitatea ar trebui să acopere volume mari și să înregistreze tranzacții în mod regulat. Acest lucru ar putea fi realizat dacă platforma de vânzări reprezintă principalul canal de vânzări pentru membrii săi, și anume, dacă organizația de producători vinde mai mult de jumătate din șeptelul membrilor săi (în volum). Acest lucru poate asigura economii de scară pentru vânzările de animale, permițând producătorilor să ajungă la un număr mai mare de cumpărători în mai puțin timp decât în cazul în care ar fi acționat în mod individual. De asemenea, aceasta poate reduce costurile tranzacțiilor pentru cumpărători și vânzători. Prin urmare, într-o astfel de situație, organizația de producători ar putea genera îmbunătățiri semnificative ale eficienței în comparație cu situația în care s-ar afla membrii săi la nivel individual. Prin urmare, organizația de producători ar îndeplini condițiile metodei simplificate. 3. Înființarea unui centru de distribuție ar putea genera îmbunătățiri semnificative ale eficienței în anumite situații. De exemplu, acesta poate fi cazul atunci când organizația de producători realizează investiția necesară într-un centru de distribuție, cum ar fi un centru de colectare a vițeilor pentru a regrupa vițeii potrivit unor specificații anume și pentru a asigura utilizarea corectă și întreținerea centrului. Organizația de producători suportă costurile investiției inițiale în centrul de distribuție prin achiziționarea sau proiectarea și construcția acestuia. Organizația de producători suportă alte costuri de investiție prin modernizarea centrului. Investiția inițială și alte investiții presupun costuri semnificative, în cazul în care vizează volume semnificative. Costurile exploatării centrului sunt de asemenea semnificative dacă o parte semnificativă a volumelor organizației de producători sunt distribuite prin centrul respectiv. În cazul în care activitățile de distribuire acoperă mai mult de jumătate din efectivele șeptelului comercializat de organizația de producători și sunt, prin urmare, semnificative în ceea ce privește volumele, este foarte probabil ca organizația de producători să poată genera îmbunătățiri semnificative ale eficienței. Acest lucru asigură economii de scară pentru vânzările de animale, permițând producătorilor să ajungă la un număr mai mare de cumpărători în mai puțin timp decât în cazul în care ar fi acționat în mod individual. De asemenea, aceasta poate reduce costurile tranzacțiilor pentru cumpărători și vânzători. Prin urmare, într-o astfel de situație, organizația de producători ar putea genera îmbunătățiri semnificative ale eficienței în comparație cu situația în care s-ar afla membrii săi la nivel individual. Prin urmare, organizația de producători ar îndeplini condițiile metodei simplificate. (ii) Promovare comună 4. Promovarea comună poate genera îmbunătățiri semnificative ale eficienței în anumite situații. Acest lucru se poate întâmpla, de exemplu, în cazul în care o organizație de producători dezvoltă și comercializează un produs cu valoare adăugată. Un produs „adaugă valoare”, de exemplu, dacă este diferit de alte produse, având la bază un anumit set de caracteristici pentru a îndeplini cerințe specifice ale clienților. Organizația de producători își poate diferenția produsul, de exemplu, în funcție de rasă, hrană, sistem de producție sau loc de origine sau în funcție de alți factori. În acest context, promovarea comună reprezintă partea de comercializare din cadrul unei strategii integrate pentru vânzarea unui astfel de produs cu valoare adăugată și activitatea de promovare comună este una dintre numeroasele activități realizate în vederea punerii în aplicare a strategiei. Organizația de producători stabilește și asigură conformitatea cu caietul de sarcini al produsului: acest lucru presupune, de exemplu, elaborarea unui caiet de sarcini adecvat, planificarea procesului de producție și controlul calității în ceea ce privește caietul de sarcini respectiv, achiziționarea resurselor necesare pentru respectarea caietului de sarcini etc. Costurile unei astfel de abordări integrate, în scopul respectării caietului de sarcini, sunt semnificative atât pentru organizația de producători, cât și pentru membrii acesteia, în cazul în care abordarea vizează mai mult de jumătate din volumele comercializate de organizația de producători. Într-o asemenea situație, organizația de producători ar îndeplini condițiile cerute de metoda simplificată. Activitățile sectoriale comune de promovare, precum promovarea generală a consumului de carne de vită, nu sunt relevante pentru scopul derogării deoarece nu reprezintă o activitate desfășurată de o singură organizație de producători, ci o activitate coordonată între organizațiile de producători din același sector care vizează să aducă beneficii întregului sector și nu numai unei singure organizații de producători. (iii) Organizare comună a controlului calității 5. Organizarea comună a controlului calității poate genera îmbunătățiri semnificative ale eficienței în anumite situații. De exemplu, acesta este cazul atunci când o organizație de producători asigură calitatea constantă a șeptelului prin membrii săi, fie pentru că acest lucru este impus de normele în vigoare, fie de un standard consacrat cerut de către cumpărători. Organizația de producători contribuie la obținerea unui nivel înalt de calitate, în primul rând, prin consiliere și sprijin privind procesele de producție. Procedând astfel, organizația de producători furnizează servicii precum consilierea în ceea ce privește rasa, îmbunătățirea hranei pentru animale, punerea în aplicare a unor tehnici îmbunătățite de creștere a animalelor, asistență pentru problemele de producție în cadrul exploatației agricole, aspecte de reglementare și de control care sprijină producătorul să obțină un produs de calitate. În al doilea rând, organizația de producători furnizează servicii veterinare (proprii sau externalizate) pentru a asigura sănătatea și siguranța produselor crescute de membrii organizației de producători (vaccinare și alte măsuri profilactice, activități de supraveghere a bolilor, reproducere etc.) și pe care organizația de producători le va comercializa. De asemenea, organizația de producători efectuează testări, fie pentru a demonstra organismelor de certificare/controlorilor independenți că produsele îndeplinesc cerințele de reglementare în materie de siguranță sau cerințele în materie de standarde de calitate și/sau pentru a demonstra cumpărătorului (cumpărătorilor) că produsele îndeplinesc cerințele suplimentare solicitate de aceștia. Costurile tuturor acestor activități sunt semnificative în cazul în care activitățile acoperă mai mult de jumătate din șeptelul comercializat de către organizația de producători. Într-o astfel de situație, organizația de producători poate genera îmbunătățiri semnificative ale eficienței, întrucât ar fi mult mai costisitor pentru un membru individual să obțină același rezultat pe cont propriu. Prin urmare, organizația de producători ar îndeplini condițiile cerute de metoda simplificată. (iv) Utilizarea comună a echipamentului sau a instalațiilor de depozitare 6. Utilizarea comună a echipamentului ar putea genera îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători face investițiile necesare în echipamente semnificative (de exemplu, utilaje pentru producerea de furaje, precum combine agricole, mașini de măcinat) și asigură întreținerea și exploatarea corespunzătoare a acestora. În acest caz, organizația de producători suportă inițial costurile de investiții prin achiziționarea echipamentelor (noi sau folosite) pentru creșterea animalelor. Ulterior, organizația de producători suportă alte costuri legate de întreținerea și asigurarea exploatării corecte a echipamentelor (de exemplu, formare). Investiția inițială și alte cheltuieli cu echipamentele presupun costuri semnificative atunci când vizează volume semnificative. În acest context, costurile pentru exploatarea echipamentelor sunt semnificative atunci când o parte semnificativă a volumelor comercializate de organizația de producători sunt produse cu ajutorul echipamentelor deținute în comun. Prin urmare, în cazul în care echipamentele sunt utilizate pentru a produce mai mult de jumătate din șeptelul comercializat de organizația de producători, aceasta ar putea genera îmbunătățiri semnificative ale eficienței. Noile echipamente/utilaje sunt adesea necesare pentru a mări productivitatea, precum și pentru a garanta că produsul îndeplinește cerințele pieței. Cu toate acestea, unii producători nu își permit echipamente noi din cauza nivelului ridicat al investițiilor necesare, prin urmare, utilizarea comună a echipamentelor poate conduce la economii de costuri pentru membri și la creșterea productivității acestora. Într-o asemenea situație, organizația de producători ar îndeplini condițiile metodei simplificate. 7. Utilizarea comună a instalațiilor de depozitare ar putea să genereze îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători face investițiile necesare în instalațiile de depozitare (de exemplu, pentru furaje) și asigură exploatarea și întreținerea corespunzătoare a acestora. Organizația de producători suportă costurile investiției inițiale în instalațiile de depozitare prin achiziționarea sau proiectarea și construcția instalațiilor. Organizația de producători suportă alte costuri de investiții în instalațiile de depozitare prin modernizarea acestora. Investiția inițială și alte investiții în instalații de depozitare presupun costuri semnificative în cazul în care vizează volume semnificative. Costurile exploatării instalațiilor de depozitare sunt de asemenea semnificative dacă o parte semnificativă a volumelor sunt stocate în instalațiile respective. În cazul în care activitățile de depozitare acoperă mai mult de jumătate din efectivele șeptelului comercializat de organizația de producători și sunt, prin urmare, semnificative din punct de vedere al volumelor, organizația de producători ar putea genera îmbunătățiri semnificative ale eficienței. Punerea la dispoziție a instalațiilor de depozitare de către organizația de producători poate conduce la costuri mai reduse în comparație cu situația în care membrii săi trebuie să investească în mod individual în instalații de depozitare. Posibilitatea de a depozita furajele fără a le expedia imediat către membrii organizației de producători, eventual pentru o perioadă mai lungă de timp și în cantități mai mari, permite membrilor organizației de producători să aibă la dispoziție furaje fără întârziere, atunci când au nevoie. Mai mult, organizația de producători poate cumpăra cantități mai mari de furaje atunci când prețul este mai favorabil și poate să le depoziteze până când sunt utilizate de către membri. Într-o asemenea situație, organizația de producători ar îndeplini condițiile metodei simplificate. (v) Gestionarea comună a deșeurilor direct legate de producția de animale vii din specia bovină 8. Gestionarea comună a deșeurilor ar putea genera îmbunătățiri semnificative ale eficienței în anumite situații. De exemplu, acesta este cazul atunci când organizația de producători asigură eliminarea, depozitarea și reutilizarea deșeurilor în mod sustenabil (pentru producerea de energie și biogaz, pentru îngrășăminte etc.,) pentru deșeurile produse de mai mult de jumătate din animalele comercializate de organizația de producători. În acest context, organizația de producători poate opera gestionarea deșeurilor în mod mult mai eficient prin comparație cu ceea ce ar face membrii în mod individual. De exemplu, organizația de producători poate realiza economii de scară prin transportarea unor volume mai mari de deșeuri, consolidând numărul de expedieri și reducând costurile de descărcare și de manipulare. În consecință, într-o astfel de situație, este probabil ca organizația de producători să obțină reduceri semnificative ale costurilor și să genereze îmbunătățiri semnificative în comparație cu situația în care s-ar afla membrii săi la nivel individual, prin urmare, organizația de producători ar îndeplini condițiile metodei simplificate. (vi) Achiziții comune de resurse 9. Achizițiile comune de resurse sunt susceptibile de a genera îmbunătățiri semnificative în anumite situații. De exemplu, acesta poate fi cazul atunci când se realizează procedura de achiziții pentru volume semnificative, întrucât astfel organizația de producători poate obține reduceri importante, condiții de livrare și/sau condiții de creditare mai bune comparativ cu ceea ce ar obține un producător individual. În același timp, achiziționând resursele în contul său, organizația de producători poate asigura condiții adecvate de depozitare și/sau de livrare a produselor către membri. În cazul în care organizația de producători achiziționează pentru membrii săi furaje, animale sau alte resurse, cum ar fi combustibilul și energia electrică, resursele respective presupun costuri semnificative (51). În cazul în care o organizație de producători achiziționează un volum corespunzător necesarului pentru producerea a mai mult de jumătate din animalele vii din comercializate în comun, este probabil ca organizația de producători să genereze îmbunătățiri semnificative ale eficienței. Într-o astfel de situație, organizația de producători ar îndeplini condițiile metodei simplificate. Achizițiile de alte tipuri de resurse, cum ar fi sprijin IT, consiliere genetică, servicii veterinare, servicii de inseminare pe cont propriu nu reprezintă de obicei costuri semnificative pentru organizația de producători în vederea conformării cu metoda simplificată și, prin urmare, nu este probabil ca organizația de producători să genereze creșteri semnificative ale eficienței pentru a beneficia de derogare. (vii) Combinații de activități 10. Combinațiile de activități, în situația în care niciuna dintre activități nu acoperă mai mult de jumătate din numărul de animale comercializate de o organizație de producători, ar putea, probabil, să genereze îmbunătățiri semnificative ale eficienței în anumite situații. Pentru mai multe detalii, a se vedea mai jos caseta privind combinațiile de activități. SECTORUL CULTURILOR ARABILE Aplicarea testului de îmbunătățire semnificativă a eficienței Exemple de situații în care este foarte probabil ca activitățile comune prevăzute la articolul 171 din Regulamentul privind OCP să genereze îmbunătățiri semnificative ale eficienței în cadrul metodei simplificate (i) Distribuție comună Distribuția comună poate acoperi următoarele activități: transportul comun, înființarea unui centru de distribuție sau a unei infrastructuri de vânzare și/sau organizarea unei platforme de vânzări. 1. Transportul comun ar putea genera îmbunătățiri semnificative în anumite situații. De exemplu, acesta ar fi cazul dacă organizația de producători organizează servicii de transport (transport rutier sau feroviar, sau expediere pe cale maritimă) de la punctele de producție la depozitele cumpărătorului sau la amplasamentul de procesare pentru mai mult de jumătate din volumul culturilor comercializate de organizația de producători. În acest context organizația de producători poate opera serviciile de transport mai eficient în comparație cu ceea ce ar face membrii în mod individual. De exemplu, organizația de producători poate realiza economii de scară prin transportarea unor volume mai mari, consolidând numărul de expedieri și reducând costurile de descărcare și de manipulare. În consecință, într-o astfel de situație, organizația de producători ar putea obține reduceri semnificative ale costurilor și genera îmbunătățiri semnificative ale eficienței în comparație cu situația în care această activitate ar fi realizată de membrii săi la nivel individual. Prin urmare, organizația de producători ar îndeplini condițiile metodei simplificate. 2. Înființarea unui centru de distribuție sau a unei infrastructuri de vânzare și/sau organizarea unei platforme de vânzări. Comisia nu are cunoștință de o situație în care un centru de distribuție, o infrastructură de vânzare și/sau o platformă de vânzări online ar genera, pe cont propriu, suficiente creșteri semnificative ale eficienței pentru a trece testul de îmbunătățire semnificativă a eficienței în sectorul culturilor arabile. Cu toate acestea, dacă se combină cu alte activități cum ar fi transportul sau controlul calității, costurile acestor activități luate împreună sunt semnificative și, deci, ar putea genera îmbunătățiri semnificative ale eficienței dacă volumul acoperit este mai mare de jumătate din volumele comercializate de organizația de producători. Drept rezultat, este foarte probabil ca organizația de producători să genereze îmbunătățiri semnificative ale eficienței și, prin urmare, ar îndeplini condițiile metodei simplificate. De exemplu, organizația de producători ar putea organiza în comun un centru de distribuție, transportul producției și o platformă de vânzări online. În cazul în care volumele acoperite sunt mai mari de jumătate din cele comercializate de către organizația de producători, costurile înființării și organizării acestor activități sunt semnificative și este foarte probabil ca aceste activități să genereze îmbunătățiri semnificative ale eficienței și, prin urmare, organizația de producători ar îndeplini condițiile metodei simplificate. (ii) Promovare comună 3. Promovarea comună poate genera îmbunătățiri semnificative ale eficienței în anumite situații. Acest lucru se poate întâmpla, de exemplu, în cazul în care o organizație de producători dezvoltă și comercializează un produs cu valoare adăugată. Un produs „adaugă valoare”, de exemplu, dacă este diferit de alte produse, bazându-se pe un anumit set de caracteristici pentru a îndeplini cerințe specifice ale clienților. Organizația de producători își poate diferenția produsele în funcție de conținutul de proteine, de semințele utilizate, de utilizarea de îngrășăminte, de conținutul de umiditate și de dimensiunea culturilor la momentul livrării sau de locul de origine sau de alți factori. De exemplu, în sectorul oleaginoaselor, promovarea ar putea include informații tehnice privind rațiile de hrană. În acest context, promovarea comună reprezintă partea de comercializare din cadrul unei strategii integrate pentru vânzarea unui astfel de produs cu valoare adăugată, iar activitatea de promovare comună este una dintre numeroasele activități realizate în vederea punerii în aplicare a strategiei. Organizația de producători stabilește și asigură conformitatea cu caietul de sarcini al produsului. Acest lucru presupune, de exemplu, elaborarea unui caiet de sarcini adecvat, planificarea procesului de producție și controlul calității în conformitate cu caietul de sarcini respectiv, achiziționarea resurselor necesare pentru respectarea caietului de sarcini etc. Costurile unei astfel de abordări integrate, în scopul respectării caietului de sarcini, sunt semnificative atât pentru organizația de producători, cât și pentru membrii acesteia, în cazul în care abordarea vizează mai mult de jumătate din volumele comercializate de organizația de producători. Într-o asemenea situație, organizația de producători ar îndeplini condițiile metodei simplificate. Activitățile sectoriale comune de promovare, precum promovarea generală a consumului produselor obținute din culturi arabile, nu sunt relevante pentru scopul derogării deoarece nu reprezintă o activitate desfășurată de o singură organizație de producători, ci o activitate coordonată între organizațiile de producători din același sector care vizează să aducă beneficii întregului sector și nu numai unei singure organizații de producători. (iii) Organizare comună a controlului calității 4. Organizarea comună a controlului calității poate genera îmbunătățiri semnificative în anumite situații. De exemplu, acesta este cazul atunci când o organizație de producători asigură calitatea constantă a produselor membrilor săi, fie pentru că acest lucru este impus de normele în vigoare, fie de un standard consacrat cerut de către cumpărători. Acesta poate fi cazul uscării și amestecării culturilor pentru a atinge standardul de calitate cerut de cumpărător. Organizația de producători contribuie la obținerea unui nivel înalt de calitate, în primul rând, prin consiliere și sprijin privind procesele de producție. Procedând astfel, organizația de producători furnizează servicii pe teren precum consultanță privind metodele îmbunătățite de aplicare a substanțelor chimice și a îngrășămintelor, instituirea unor tehnici îmbunătățite, de exemplu, bilonarea, fertilizarea, răsădirea, controlul dăunătorilor etc. și/sau asistență pentru problemele de producție în cadrul exploatației agricole și pentru aspecte de reglementare și de control, care sprijină producătorul să obțină un produs de calitate. În al doilea rând, organizația de producători efectuează, de asemenea, teste de laborator (proprii sau externalizate) pentru a controla calitatea culturii (proteine, umiditate, mărimea semințelor, impurități etc.) care este produsă de membrii săi și pe care aceasta o va comercializa. Testele sunt efectuate pentru a demonstra organismului de certificare/controlorului independent faptul că produsele respectă cerințele reglementare sau standard și/sau pentru a demonstra cumpărătorului (cumpărătorilor) că produsele îndeplinesc cerințele acestuia (acestora). Costurile tuturor acestor activități sunt semnificative în cazul în care activitățile vizează mai mult de jumătate din volumul culturilor arabile comercializat de către organizația de producători. Într-o astfel de situație, organizația de producători ar putea genera îmbunătățiri semnificative ale eficienței, întrucât ar fi mult mai costisitor pentru un singur membru să obțină același rezultat pe cont propriu. Prin urmare, organizația de producători ar îndeplini condițiile metodei simplificate. (iv) Utilizare comună a echipamentului sau a instalațiilor de depozitare 5. Utilizarea comună a echipamentului ar putea genera îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători face investițiile necesare în utilaje agricole semnificative (de exemplu, mașini de recoltat sau de uscat) și asigură exploatarea și întreținerea corespunzătoare a acestora. În acest caz, organizația de producători suportă inițial costurile de investiții prin achiziționarea echipamentelor (noi sau folosite) pentru a produce culturile arabile și/sau pentru a gestiona culturile recoltate. Ulterior, organizația de producători suportă alte costuri legate de întreținerea și asigurarea exploatării corecte a echipamentelor (de exemplu, formare). Investiția inițială și alte cheltuieli cu echipamentele presupun costuri semnificative atunci când vizează volume semnificative. În acest context, costurile pentru exploatarea echipamentelor sunt importante dacă o parte semnificativă a volumelor comercializate de organizația de producători sunt produse cu ajutorul echipamentelor deținute în comun. Prin urmare, în cazul în care echipamentele sunt utilizate pentru a produce mai mult de jumătate din volumul culturilor arabile comercializat de organizația de producători, aceasta ar putea genera îmbunătățiri semnificative ale eficienței. Noile echipamente/utilaje sunt adesea necesare pentru a mări productivitatea, precum și pentru a garanta că produsul îndeplinește cerințele pieței. Cu toate acestea, unii producători nu își permit echipamente noi din cauza nivelului ridicat al investițiilor necesare și, prin urmare, utilizarea comună a echipamentelor poate conduce la economii pentru membri și la creșterea productivității. Într-o astfel de situație, organizația de producători ar îndeplini condițiile metodei simplificate. 6. Utilizarea comună a instalațiilor de depozitare ar putea să genereze îmbunătățiri semnificative ale eficienței în anumite situații. De exemplu, acesta este cazul atunci când organizația de producători face investițiile necesare în instalațiile de depozitare pentru a îndeplini cerințele în materie de sănătate și sectoriale și asigură exploatarea și întreținerea lor corespunzătoare. Organizația de producători suportă costurile investiției inițiale în instalațiile de depozitare prin achiziționarea sau proiectarea și construcția instalațiilor. Organizația de producători suportă alte costuri de investiții în instalațiile de depozitare prin modernizarea acestora. Investițiile în instalațiile de depozitare presupun costuri semnificative în cazul în care vizează volume semnificative. Costurile utilizării instalațiilor de depozitare sunt de asemenea semnificative dacă o parte semnificativă a cantităților comercializate de organizația de producători sunt stocate în facilitățile respective. În cazul în care activitățile de depozitare acoperă mai mult de jumătate din volumul produselor culturilor arabile comercializate de organizația de producători și sunt, prin urmare, semnificative din punct de vedere al volumelor, organizația de producători ar putea genera îmbunătățiri semnificative ale eficienței. Punerea la dispoziție a instalațiilor de depozitare de către organizația de producători poate conduce la costuri mai reduse în comparație cu situația în care membrii săi ar trebui să investească în mod individual în instalații de depozitare. Posibilitatea de a depozita produsul fără a-l expedia imediat către un terț, eventual pentru o perioadă mai lungă de timp și posibil în cantități mai mari, permite membrilor organizației de producători să își vândă produsele atunci când prețul este mai favorabil și nu neapărat la momentul recoltării, când oferta atinge cotele cele mai ridicate. Într-o asemenea situație, organizația de producători ar îndeplini condițiile metodei simplificate. (v) Achiziții comune de resurse 7. Achizițiile comune de resurse ar putea genera îmbunătățiri semnificative ale eficienței în anumite situații. De exemplu, acesta poate fi cazul atunci când se realizează procedura de achiziții pentru volume semnificative, întrucât astfel organizația de producători poate obține reduceri importante, condiții de livrare și/sau condiții de creditare mai bune comparativ cu ceea ce ar obține un producător individual. În plus față de achiziționarea acestor resurse în contul său, organizația de producători poate asigura condiții adecvate de depozitare și/sau de livrare a produselor. În cazul în care o organizație de producători achiziționează pentru membrii săi îngrășăminte, pesticide sau energie (combustibil, energie electrică), resursele respective presupun costuri semnificative (52). În cazul în care o organizație de producători achiziționează un volum corespunzător necesarului pentru producerea a mai mult de jumătate din culturile arabile comercializate în comun, organizația de producători ar putea să genereze îmbunătățiri semnificative ale eficienței. Într-o asemenea de situație, organizația de producători ar îndeplini condițiile metodei simplificate. Achiziționarea unui alt tip de resurse, cum ar fi sprijin IT, servicii financiare, consultanță economică sau tehnică, testare, planificare a recoltării, pe cont propriu, nu reprezintă, în mod normal, costuri semnificative pentru organizația de producători. În consecință, nu este foarte probabil ca organizația de producători să genereze îmbunătățiri semnificative ale eficienței așa cum este necesar pentru a putea beneficia de derogare. (vi) Combinații de activități 8. Combinația de activități, în situația în care niciuna dintre activități nu acoperă mai mult de jumătate din produsele culturilor arabile comercializate de o organizație de producători, ar putea genera îmbunătățiri semnificative ale eficienței în anumite situații. Pentru mai multe detalii, a se vedea mai jos caseta privind combinațiile de activități. Combinații de activități Exemple de situații în care este foarte probabil ca activitățile combinate prevăzute la articolele 169, 170 și 171 din Regulamentul privind OCP să genereze îmbunătățiri semnificative ale eficienței în contextul metodei simplificate Se constată în multe cazuri că a activitățile cu potențial de creștere a eficienței descrise mai sus generează îmbunătățiri semnificative ale eficienței atunci când acoperă peste jumătate din volumele comercializate de organizația de producători. În cazul în care o organizație de producători desfășoară una sau mai multe activități de creștere a eficienței, acoperind fiecare volume care sunt mai mici decât jumătate din volumele comercializate de organizația de producători, suma îmbunătățirilor eficienței și/sau o combinație a îmbunătățirilor eficienței la care au condus diferitele activități luate împreună poate fi suficientă pentru ca organizația de producători să îndeplinească testul de îmbunătățire semnificativă a eficienței. Este posibil ca diferite activități cu potențial de creștere a eficienței să acopere aceleași volume (activități care se suprapun) sau să acopere volume separate. În cazul în care o activitate cu potențial de creștere a eficienței acoperă numai o proporție scăzută (de exemplu, 10 % sau 15 %) din volumele comercializate de organizația de producători, este puțin probabil că va contribui la generarea unor îmbunătățiri semnificative ale eficienței deoarece luată separat generează numai o creștere limitată a eficienței și este puțin probabil că în combinație cu o altă activitate ar spori în mod semnificativ eficiența activităților organizației de producători. Este puțin probabil, deci, ca o organizație de producători să genereze o îmbunătățire semnificativă a eficienței desfășurând o activitate suplimentară cu potențial de creștere a eficienței care acoperă o proporție foarte scăzută din volumele comercializate. Cu alte cuvinte, este puțin probabil ca o organizație de producători să treacă testul de îmbunătățire semnificativă a eficienței prin desfășurarea unei activități suplimentare de creștere a eficienței care acoperă o proporție foarte scăzută din volumele comercializate. Având în vedere, de asemenea, că economiile de scară nu sunt lineare, creșterile în eficiență realizate prin intermediul unei activități care acoperă un volum dat sunt mai mari decât dublul creșterii în eficiență obținute cu două activități care acoperă jumătate din volum. Totodată, creșterea în eficiență obținută cu două activități care acoperă jumătate din volum este, de asemenea, mai mare decât triplul creșterii în eficiență obținute cu trei activități care acoperă o treime din volum. În consecință, o organizație de producători poate trece testul de îmbunătățire semnificativă a eficienței prin combinarea activităților cu potențial de creștere a eficienței, dacă volumul total vizat de o astfel de combinație de activități (suma volumelor acoperite de diferitele activități) este mai mare decât volumul pentru o singură activitate și atunci când acest volum total crește de fiecare dată când se adaugă o activitate. În ceea ce privește două activități cu potențial de creștere a eficienței, este foarte probabil ca prin combinația celor două activități să se genereze o îmbunătățire semnificativă a eficienței dacă suma volumelor acoperite de cele două activități este mai mare de 70 % din volumele comercializate de organizația de producători. Într-un asemenea caz nicio activitate nu acoperă un volum mai mic de 20 % (cu alte cuvinte, organizația de producători trece testul de îmbunătățire semnificativă a eficienței cu cealaltă activitate evaluată în mod individual, adică fără a fi necesară o combinație cu o altă activitate). În cazul în care cel puțin o activitate acoperă un volum mai mare de 35 %, atunci este foarte probabil ca suma și/sau combinația de creșteri în eficiență generate de cele două activități să fie suficient de importantă pentru ca organizația de producători să treacă testul de îmbunătățire semnificativă a eficienței. În ceea ce privește trei activități cu potențial de îmbunătățire a eficienței, este foarte probabil ca prin combinația celor trei activități să se genereze o îmbunătățire semnificativă a eficienței dacă suma volumelor acoperite de cele trei activități este mai mare de 100 % din volumele comercializate de organizația de producători. Într-un asemenea caz nicio activitate nu acoperă un volum mai mic de 20 % (altfel, organizația de producători trece testul de îmbunătățire semnificativă a eficienței cu una din celelalte două activități sau cu celelalte două activități luate împreună). Pot exista o serie de combinații de trei activități (de exemplu, două care acoperă câte un volum de aproximativ 40 % fiecare împreună cu o a treia care acoperă un volum de aproximativ 20 %, sau trei activități care acoperă câte un volum de 33 % fiecare). Combinația dintre creșterile în eficiență generate de cele trei activități ar putea să fie suficient de importantă pentru ca organizația de producători să treacă testul de îmbunătățire semnificativă a eficienței. Este foarte puțin probabil ca orice activitate care nu este în sine suficientă pentru a genera îmbunătățiri semnificative ale eficienței (de exemplu, achiziționarea de servicii IT, promovarea generală) să genereze îmbunătățiri semnificative ale eficienței atunci când este combinată și, astfel, este foarte puțin probabil ca aceasta să poată contribui la generarea unor îmbunătățiri semnificative ale eficienței atunci când se combină activități. (i) Combinație a două activități cu suprapunerea volumelor: De exemplu, acesta poate fi cazul atunci când organizația de producători utilizează în comun echipamente pentru amestecarea cerealelor cu caracteristici diferite în funcție de cerințele clienților și depozitează cerealele în acest scop. Aceste două activități integrate permit organizației de producători să răspundă cerințelor consumatorilor care solicită amestecuri cu caracteristici specifice (cum ar fi de exemplu brutăriile), pe care agricultorii individuali fie nu ar fi în măsură să le satisfacă în totalitate, fie nu ar fi în măsură să le satisfacă în ceea ce privește calitatea/prețul/volumul/timpul. În cazul în care aceste două activități ale organizației de producători, atunci când sunt luate în considerare împreună, acoperă mai mult de 70 % din volumul produselor culturilor arabile comercializate de către organizația de producători, acestea au potențialul de a conduce la economii semnificative, în comparație cu situația în care producătorii individuali încearcă să satisfacă cererea pentru anumite amestecuri de cereale și pot chiar să creeze posibilitatea ca organizația de producători să ofere astfel de amestecuri atunci când membrii nu ar putea face acest lucru pe cont propriu. Într-o astfel de situație, este foarte probabil ca organizația de producători să genereze îmbunătățiri semnificative ale eficienței și, prin urmare, aceasta ar îndeplini condițiile metodei simplificate. (ii) Combinație a două activități cu suprapunerea volumelor: De exemplu, acest lucru se poate întâmpla în cazul în care organizația de producători achiziționează de pe piață o parte din furajele necesare pentru creșterea bovinelor de către membri, iar membrii organizației de producători utilizează echipamentele achiziționate în comun pentru producerea unei alte părții din furajele necesare pentru creșterea bovinelor de către membri. În cazul în care aceste două activități ale organizației de producători, atunci când sunt analizate împreună, vizează hrana necesară pentru peste 70 % din volumul de animale comercializate de către organizația de producători, atunci activitățile respective au potențialul de a conduce la economii semnificative comparativ cu situația în care furajele sunt achiziționate în mod individual de pe piață de către crescători de animale sau sunt produse cu ajutorul unor utilaje achiziționate în mod individual. Într-o astfel de situație, este foarte probabil ca organizația de producători să genereze îmbunătățiri semnificative ale eficienței și, prin urmare, aceasta ar îndeplini condițiile metodei simplificate. (iii) Combinație a trei activități cu suprapunerea volumelor: Combinația de activități, în situația în care niciuna dintre activități nu acoperă mai mult de jumătate din cantitatea de ulei de măsline comercializată de o organizație de producători, ar putea să genereze îmbunătățiri semnificative ale eficienței în anumite situații. De exemplu, acest lucru se poate întâmpla în cazul în care organizația de producători combină activitățile legate de vânzarea de ulei de măsline îmbuteliat. În cazul în care o organizație de producători realizează în comun depozitarea, îmbutelierea uleiului de măsline și exploatează o rețea de distribuție comună, aceste trei activități ale organizației de producători reprezintă un sistem integrat pentru producția de ulei de măsline îmbuteliat, care presupune costuri de investiții semnificative. În cazul în care volumul de ulei de măsline care trece prin acest sistem integrat reprezintă cel puțin o treime din volumul de ulei de măsline comercializat de către organizația de producători, aceste activități, atunci când sunt luate în considerare împreună, au potențialul de a conduce la economii semnificative comparativ cu situația în care aceste activități sunt efectuate de către producătorii de ulei de măsline în mod individual. Într-o astfel de situație, este foarte probabil ca organizația de producători să genereze îmbunătățiri semnificative ale eficienței și, prin urmare, aceasta ar îndeplini condițiile metodei simplificate.